Broj: 711-I-1178-P-144/21-02-12

Zagreb, 25. lipnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, zamjenika predsjednice Povjerenstva, te Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu: ZSSI), **na zahtjev Mladena Puškarića, voditelja Ureda Hrvatske zajednice općina,** na 132. sjednici, održanoj 25. lipnja 2021., daje sljedeće:

**OČITOVANJE**

**U odredbama ZSSI-a nema zapreke da se dužnosnik, nakon prestanka obnašanja dužnosti, prijavi na javni natječaj i zaposli na radnom mjestu u jedinici lokalne ili područne samouprave u kojoj je obnašao dužnost.**

Obrazloženje

Zahtjev za očitovanjem podnio je Mladen Puškarić, voditelj Ureda Hrvatske zajednice općina, koji je u knjigama ulazne pošte zaprimljen 18. lipnja 2021. pod poslovnim brojem: 711-U-2618-P-144/21-01-5, povodom kojeg se vodi predmet broj P-144/21.

Podnositelj u zahtjevu, upućujući kako je slijedom izmjena Zakona o lokalnoj i područnoj samoupravi funkcija zamjenika načelnika u velikoj većini općina ukinuta, traži tumačenje odredbi Zakona o sprječavanju sukoba interesa odnosno odgovor na sljedeća dva pitanja: mogu li se bivši zamjenici načelnika zaposliti u općini protekom šest mjeseci od završetka mandata, odnosno mogu li se bivši zamjenici načelnika zaposliti u općini protekom godine dana od završetka mandata.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije dužnosnik u smislu članka 3. ZSSI-a. Međutim, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje, jer se radi o dvojbi vezanoj za primjenu odredbi ZSSI-a.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka obnašanja dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost. Stavkom 4. istoga članka propisano je da u slučaju iz stavka 1. toga članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. toga Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 4. stavkom 3. ZSSI-a propisano je da se poslovni odnos u smislu ovog Zakona odnosi se na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Povjerenstvo ističe kako činjenica da se dužnosnik, nakon prestanka mandata, namjerava zaposliti u tijelu u kojem je obnašao dužnost, ne predstavlja zapošljavanje u tijelu s kojim je postojao poslovni odnos u smislu u kojem ga propisuje članak 4. stavak 3. ZSSI-a. Samim time, dužnosnik svojim zapošljavanjem u istoj općini u kojoj je obnašao dužnost zamjenika općinskog načelnika ne postupa suprotno niti odredbi članka 20. stavka 1. ZSSI-a.

Člankom 8. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11., 04/18. i 112/19.) propisano je da se postupak prijma u službu može provesti samo u skladu s planom prijma u službu utvrđenim u skladu s odredbama toga Zakona, osim u Zakonom propisanim slučaju potrebe prijma u službu na određeno vrijeme i popune radnog mjesta koje je ostalo upražnjeno nakon donošenja plana za tekuću godinu. Člankom 17. do 20. istog Zakona propisano je da se u službu prima putem javnog natječaja koji se obvezno objavljuje u „Narodnim novinama“, a može se objaviti i u dnevnom ili tjednom tisku. Natječaj raspisuje pročelnik upravnog tijela, a natječaj za imenovanje pročelnika upravnog tijela raspisuje općinski načelnik, gradonačelnika, odnosno župan. Za popunjavanje radnog mjesta moraju biti osigurana sredstva u proračunu jedinice lokalne samouprave. Natječaj provodi povjerenstvo koje imenuje pročelnik upravnog tijela, a natječaj za imenovanje pročelnika upravnog tijela provodi povjerenstvo koje imenuje općinski načelnik, gradonačelnik, odnosno župan.

Člankom 89. stavkom 2. podstavkom 40. Zakona o lokalnim izborima („Narodne novine“, broj 144/12., 121/16., 98/19., 42/20. i 144/20.) propisano je kako općinski načelnik, gradonačelnik, župan i njihovi zamjenici za vrijeme dok obnašaju dužnost ne mogu biti pročelnik, službenik i namještenik u upravnim odjelima ili službama jedinice lokalne, odnosno područne (regionalne) samouprave.

Člankom 90. navedenog Zakona propisano je kako općinski načelnik, gradonačelnik i župan, te njihovi zamjenici koji za vrijeme obnašanja dužnosti prihvate nespojivu dužnost, moraju podnijeti ostavku u roku od 8 dana od dana prihvaćanja nespojive dužnosti. U slučaju da navedeni dužnosnici ne podnesu ostavku u roku od 8 dana od dana prihvaćanja nespojive dužnosti, mandat im prestaje po sili zakona. Za mjerodavno tumačenje Zakona o lokalnim izborima nadležno je Ministarstvo uprave.

Povjerenstvo obrazlaže da ZSSI ne sadrži odredbu kojom bi dužnosnicima nakon prestanka obnašanja dužnosti bilo izričito zabranjeno zasnivanje radnog odnosa u tijelu javne vlasti u kojem su obnašali dužnost te stoga sukladno odredbama ZSSI-a načelno nema zapreke da se dužnosnici zaposle u istoj jedinici lokalne samouprave, uz ograničenja koja propisuje Zakon o lokanim izborima. Pritom je jedinica lokalne i područne samouprave obvezna postupati sukladno odredbama Zakona o službenicima i namještenicima u lokalnoj i područnoj (regionalnoj) samoupravi kojim je propisana obveza provođenja javnog natječaja za prijam u službu kojeg provodi povjerenstvo posebno imenovanu za tu svrhu.

Povjerenstvo ukazuje dužnosniku da status dužnosnika prestaje istekom mandata, međutim, obveze koje za dužnosnike proizlaze iz članka 7., 8., 9., 14. i 17. ZSSI-a traju još dvanaest mjeseci nakon prestanka obnašanja dužnosti.

Člankom 90.a stavkom 1. Zakona o lokalnoj i područnoj (regionalnoj) samoupravi („Narodne novine“, broj: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) propisano je da zamjenik općinskog načelnika, koji dužnost obavlja profesionalno, za vrijeme profesionalnog obavljanja dužnosti ostvaruje pravo na plaću kao i druga prava iz rada, a vrijeme obavljanja dužnosti uračunava im se u staž osiguranja. Člankom 90.a stavkom 4. navedenog Zakona propisano je da navedene osobe koje su dužnost obavljale profesionalno posljednjih šest mjeseci prije prestanka obavljanja dužnosti, po prestanku profesionalnog obavljanja dužnosti ostvaruju prava na naknadu plaće i staž osiguranja za vrijeme od šest mjeseci po prestanku profesionalnog obavljanja dužnosti i to u visini prosječne plaće koja im je isplaćivana za vrijeme posljednjih 6 mjeseci prije prestanka profesionalnog obavljanja dužnosti.

Povjerenstvo ukazuje da naknada plaće, koju dužnosnik može ostvarivati nakon prestanka obnašanja dužnosti zamjenika općinskog načelnika, proizlazi iz obnašanja navedene dužnosti i time se smatra plaćom odnosno naknadom u smislu članka 4. stavka 1. ZSSI-a.

Sukladno izmjenama i dopunama Zakona o lokalnoj i područnoj (regionalnoj) samoupravi, u saborsku proceduru Vlada Republike Hrvatske je sa sjednice 30. studenog 2020. uputila i odgovarajuće izmjene i dopune Zakona o lokalnim izborima te Zakona o Gradu Zagrebu.

Slijedom navedenog, Povjerenstvo je stava da, iako nije propisana zapreka da se dužnosnik, nakon prestanka obnašanja dužnosti, prijavi na javni natječaj i zaposli na radnom mjestu u jedinici lokalne ili područne (regionalne) samouprave u kojoj je obnašao dužnost; ukoliko bi to postalo uobičajena praksa, time bi se obezvrijedio smisao izmjena Zakona o lokalnoj i područnoj (regionalnoj) samoupravi i Zakona o lokalnim izborima kojima je u bitnoj mjeri smanjen broj zamjenika općinskih načelnika u jedinicama lokalne samouprave, zapošljavanjem istih tih osoba na službenička mjesta u jedinicama lokalne i područne (regionalne) samouprave.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

ZAMJENIK PREDSJEDNICE POVJERENSTVA

Davorin Ivanjek, dipl.iur.

Dostaviti:

1. Podnositelju zahtjeva

2. Objava na internetskoj stranici Povjerenstva

3. Pismohrana